Detsidualiseerumine

Detsidualiseerumine on emakat vooderdava limaskesta (endomeetriumi) muutus hormoonide või embrüo poolt eritatavate faktorite toimel, mis valmistab emakat ette embrüo pesastumiseks ja edasiseks raseduseks. Mõnedel imetajatel, sealhulgas inimestel, käivitub endomeetriumi detsidualiseerumine menstruaaltsükli teises osas (ovulatsiooni järel) kollaskeha poolt toodetava progesterooni tõusva kontsentratsiooni tõttu. Sellisel juhul toimub viljastumise korral detsidualiseerumise jätkumine ning viljastumise puudumisel detsidualiseerumise peatumine, millele järgneb menstruatsioon. Teistel imetajatel (näiteks hiirtel) käivitub detsidualiseerumine vaid munaraku viljastumise järgselt.

Detsidualiseerunud endomeetriumile on iseloomulikud järgmised tunnused:

 muutused stroomarakkude kujus (sealhulgas mõõtmete suurenemine ja liikuvuse vähenemine) ja sekretsioonis (nt prolaktiini eritamine), 
 emaka spiraalarterite angiogenees (st uute veresoonte teke), 
 emakasiseste leukotsüütide populatsiooni kasv. 

Häired endomeetriumi detsidualiseerumises võivad viia viljatuseni või raseduse korduva katkemiseni.

Viited 

Rakubioloogia
Hormoonid